Συντεταγμένες: 25°27′N 81°51′E﻿ / ﻿25.450°N 81.850°E﻿ / 25.450; 81.850

Κρεμαστή γέφυρα επί του Γιαμούνα - Πραγιαγκράτζ
Το **Πραγιαγκράτζ** (χίντι: प्रयागराज και इलाहाबाद αγγλικά: *Allahabad* και *Prayagraj,* επίσημα γνωστό ως **Αλλαχαμπάντ** μέχρι τις 16 Οκτωβρίου 2018, γνωστό και ως **Πράγιαγκ** και **Ιλλάχαμπαντ**) είναι πόλη της Βόρειας Ινδίας. Αποτελεί πρωτεύουσα ομώνυμης επαρχίας αλλά και ομώνυμης περιφέρειας της πολιτείας Ούταρ Πραντές. Φέρεται επίσης και με το όνομα Ανατολικό Λονδίνο. Αποτελεί γενέτειρα πολλών μεγάλων πολιτικών της Ινδίας όπως του Παντίτ Νεχρού, της Ίντιρα Γκάντι, του Ρατζίβ Γκάντι κ.ά. με συνέπεια να χαρακτηρίζεται και "*πόλη των πρωθυπουργών*". Η έκτασή της φθάνει περίπου τα 63 τ.χλμ. και ο πληθυσμός της, ενώ το 1971 αριθμούσε τις 513.076, το 2011 έφθασε περίπου τους 1.216.000 κατοίκους, επεκτεινόμενη σε πολλά προάστια. Στο Πραγιαγκράτζ ομιλούνται κυρίως τα αγγλικά, τα χίντι, τα ούρντου και η τοπική διάλεκτος αβάντι. Οι κάτοικοι αποκαλούνται **Αλλαχαμπαντί**. Πρόκειται για ιερή πόλη των Ινδουιστών.

Γεωγραφία
---------

Η πόλη Πραγιαγκράτζ βρίσκεται ακριβώς στη συμβολή δύο μεγάλων ιερών ποταμών του Γάγγη και του Τζάμνα, ή Γιαμούνα. Στο σημείο της ένωσής τους, σύμφωνα με την Ινδουιστική παράδοση, καταλήγει και ένας ακόμα μυστικός, αόρατος στους ανθρώπους ποταμός, ο Σαρασβάτι. 

Η πόλη βρίσκεται σε υψόμετρο 91μ. στο νότιο τμήμα της πολιτείας Ούταρ Πραντές, με χαρακτηριστικό κλίμα υγρό τροπικό, δηλαδή με τρεις κύριες εποχές: ξηρό Καλοκαίρι, δροσερό και ξηρό Χειμώνα και την υγρή περίοδο των Μουσώνων.

Ιστορία
-------

Το φρούριο του Άκμπαρ το 1850
Η σημερινή πόλη φέρεται να ανοικοδομήθηκε το 1583 στα ερείπια της αρχαίας ιερής πόλης Πραγιάγκα, (= τόπος πυρός, ή θυσίας), όπου και έλαβε την νέα αρχική ονομασία "*Αλ Ιλάχ-αμπάντ*" που σημαίνει "Η πόλη του Θεού", όταν και αναγνωρίστηκε ως επαρχιακή πρωτεύουσα της μογγολικής αυτοκρατορίας από τον αυτοκράτορα Άκμπαρ. ο οποίος κτίζοντας εκεί σπουδαίο φρούριο την κατέστησε σημαντικό διοικητικό και εμπορικό κέντρο. Τελικά μετά από διάφορες επικυριαρχίες το 1801 περιήλθε στους Άγγλους.

Το 1857 η Πραγιαγκράτζ υπήρξε θέατρο μεγάλης σφαγής μετά από εξέγερση που σημειώθηκε το έτος εκείνο κατά των Άγγλων. Την δε περίοδο 1901 - 1949 αποτέλεσε πρωτεύουσα των ενωμένων επαρχιών της πολιτείας Ούταρ Πραντές. Την ίδια περίοδο υπήρξε το κέντρο του κινήματος της ανεξαρτησίας της Ινδίας.

Στις 16 Οκτωβρίου 2018 η πολιτειακή κυβέρνηση του Ούταρ Πραντές υπό τον Γιόγκι Αντιτιανάθ μετονόμασε τη πόλη σε Πραγιαγκράτζ. Τα προηγούμενα χρόνια πρώην κυβερνήσεις του Ούταρ Πραντές είχαν προσπαθήσει να μετονομάσει την πόλη σε Πραγιαγκράτζ.

Σύγχρονη εποχή
--------------

Σήμερα η Πραγιαγκράτζ αποτελεί διοικητικό και εκπαιδευτικό κέντρο καθώς και σπουδαίο συγκοινωνιακό κόμβο, σιδηροδρομικό και οδικό , ενώ πλησίον της πόλης υφίσταται αεροδρόμιο. Διαθέτει ελαφρές βιομηχανίες τροφίμων και μεταποίησης διατηρώντας και τον παλαιό χαρακτήρα του κέντρου διακίνησης αγροτικών προϊόντων. Το πανεπιστήμιο της πόλης που ιδρύθηκε το 1887 περιλαμβάνει πολλές σχολές καθώς και αεροπορικό εκπαιδευτικό κέντρο. Στη πόλη υπάρχουν πολλά αξιοθέατα μεταξύ των οποίων το παλαιό βρετανικό διοικητήριο, το Ανώτατο Δικαστήριο, ο αγγλικανικός καθεδρικός ναός και ένας ρωμαιοκαθολικός, ένα μεγάλο Τζαμί, το φρούριο του Άκμπαρ καθώς επίσης και μία ιερά στήλη του αυτοκράτορα Ασόκα. Κάθε χρόνο στη συμβολή των ποταμών πραγματοποιείται θρησκευτική τελετή, ενώ κάθε 6 χρόνια και ιδιαίτερα κάθε 12 χρόνια ιδιαίτερη επίσημη εορτή καλούμενη "Κούμπ Μελά" όπου και προσέρχονται εκατοντάδες χιλιάδες προσκυνητές απ΄ όλη την Ινδία.

Κύρια ασχολία των κατοίκων είναι η γεωργία, η αλιεία, ο τουρισμός καθώς και η βιοτεχνική και βιομηχανική απασχόληση, πλην όμως παρουσιάζουν υψηλούς δείκτες αναλφαβητισμού και εγκληματικότητας. Στην Πραγιαγκράτζ εκδίδονται πολλές τοπικές εφημερίδες μεταξύ των οποίων και αγγλόφωνες ενώ εκτός του κρατικού ραδιοτηλεοπτικού φορέα εκπέμπουν και άλλοι ραδιοφωνικοί σταθμοί.

Πηγές
-----

* Εγκυκλοπαίδεια Πάπυρος Larousse Britannica" τομ.7ος, σελ.32.

Παραπομπές
----------

1. ↑  «Prayagraj». Ανακτήθηκε στις 22  Φεβρουαρίου 2018.
2. 1 2  «Prayagraj (Prayag)». Ανακτήθηκε στις 22  Φεβρουαρίου 2018.
3. ↑  «Population Of Prayagraj 2017». Ανακτήθηκε στις 22  Φεβρουαρίου 2018.
4. ↑  «Prayagraj Pin Code». Ανακτήθηκε στις 22  Φεβρουαρίου 2018.
5. ↑  «Indian STD code Details». Ανακτήθηκε στις 22  Φεβρουαρίου 2018.
6. ↑  «Indian govt changes Allahabad city name to Prayagraj». *arynews.tv*. 20 Οκτωβρίου 2018. .
7. ↑  «India's BJP changes Muslim name of Allahabad to Prayagraj». *Al Jazeera*. . [*νεκρός σύνδεσμος*]
8. ↑  «विदेशी मीडिया में छाया योगी का 'प्रयागराज' फ़ैसला». *BBC Hindi*. 16 Οκτωβρίου 2018. .
9. ↑  «बहुत बदलाव करने होंगे ताकि जुबान पर चढ़ सके प्रयागराज». *navbharattimes.indiatimes.com*. 18 Οκτωβρίου 2018. .

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Πραγιαγκράτζ** |

|  |  |
| --- | --- |
| WikiVoyage logoWikiVoyage logo | Στο Wikivoyage υπάρχει ταξιδιωτικός οδηγός σχετικός με το λήμμα:   **Πραγιαγκράτζ** |

* Επίσημη ιστοσελίδα της Πραγιαγκράτζ
* Βόρειες Δυτικές Περιοχές
* Η Πραγιαγκράτζ στη Wikimapia - Εμφάνιση χώρων, γεωγραφία, έδαφος, δρόμοι εντός και γύρω από την πόλη με χρήση δορυφορικών εικόνων
* Οδηγοί: κέντρου της Ούταρ Πραντές, Πραγιαγκράτζ Αρχειοθετήθηκε 2012-11-03 στο Wayback Machine.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 141890377
* LCCN: n80049520
* GND: 4084961-2
* SUDOC: 060389060
* BNF: cb11945691p (data)
* NKC: ge1035428

 |

 |